

***ΣΤΟΧΟΣ 3: Διασφαλίζουμε μία ζωή με υγεία και προάγουμε την ευημερία για όλους, σε όλες τις ηλικίες***



Μέσα σε μια κοινωνία που οι περισσότεροι άνθρωποι πιστεύουν ότι δεν γίνονται ουσιαστικά βήματα αντιμετώπισης των παγκόσμιων προβλημάτων, η Γενική Συνέλευση των Ηνωμένων Εθνών υπέγραψε, στη Νέα Υόρκη τον Σεπτέμβριο του 2015, μια ιστορική συμφωνία για τη βελτίωση της εικόνας του κόσμου μέσα από τις αρχές της βιώσιμης ανάπτυξης.

Συγκεκριμένα περισσότεροι από 150 ηγέτες δεσμεύτηκαν να μεταμορφώσουν τον κόσμο, υιοθετώντας ***17 Στόχους Βιώσιμης Ανάπτυξης***, οι οποίοι αφορούν καίρια και μείζονα παγκόσμια θέματα που χρήζουν άμεσης αντιμετώπισης.

Εστιάζοντας στον 3ο στόχο «Διασφαλίζουμε μία ζωή με υγεία και προάγουμε την ευημερία για όλους, σε όλες τις ηλικίες», είναι εμφανές ότι η μείωση της παιδικής και μητρικής θνησιμότητας είναι απαραίτητη προϋπόθεση για τη διατήρηση της πληθυσμιακής πυραμίδας και τη συνέχιση της ζωής, κυρίως σε χώρες του αναπτυσσόμενου κόσμου.

Έρευνες του Παγκόσμιου Οργανισμού Υγείας (ΠΟΥ) και της Παγκόσμιας Τράπεζας αποδεικνύουν πως η πρόοδος καθυστερεί και κανένα υπο-σαχάριο κράτος δεν φαίνεται να καταφέρει άμεσα τη μείωση της θνησιμότητας. Τα ποσοστά στις φτωχές χώρες είναι απογοητευτικά, καθώς 500.000 γυναίκες πεθαίνουν από επιπλοκές κατά τη διάρκεια της εγκυμοσύνης ή του τοκετού, ενώ 1 στα 11 παιδιά πεθαίνει πριν από την ηλικία των 5 ετών από κάποια ασθένεια που πιθανόν θα μπορούσε να αντιμετωπιστεί. Την ίδια στιγμή το ποσοστό στις ανεπτυγμένες χώρες είναι μόλις 1 στα 143 παιδιά.

Σύμφωνα με τον 3ο στόχο, αναμένεται ως το 2030 η μείωση της μητρικής (λιγότεροι από 70 θάνατοι ανά 100.000 γεννήσεις), της νεογνικής και της παιδικής θνησιμότητας (12 θάνατοι και 25 θάνατοι ανά 1.000 γεννήσεις αντίστοιχα) παγκοσμίως.

Είναι γνωστό ότι η εξάπλωση του AIDS, της ελονοσίας, της φυματίωσης, της ηπατίτιδας και άλλων τροπικών ή μεταδοτικών ασθενειών ευθύνεται για πολλούς θανάτους, ιδίως σε χώρες του Τρίτου Κόσμου.

Με τις προσπάθειες που καταβάλλονται από διεθνείς οργανισμούς για πρόσβαση σε καθαρό νερό και σε εγκαταστάσεις ύδρευσης και αποχέτευσης, όπως και στην εξασφάλιση εμβολιασμού, τα ποσοστά θανάτων έχουν μειωθεί σημαντικά, π.χ. το 2013 οι μολύνσεις από τον ιό HIV ήταν 38% λιγότερες από εκείνες του 2001, ενώ οι θάνατοι από φυματίωση ανθρώπων με HIV μειώθηκαν κατά 36% από το 2004.

Ωστόσο το AIDS αποτελεί, σε παγκόσμιο επίπεδο, τη δεύτερη πιο συχνή αίτια θανάτου των εφήβων και τη βασική στις χώρες της Αφρικής. Αποτελεί, επίσης, παγκοσμίως, τη βασική αιτία θανάτου γυναικών σε αναπαραγωγική ηλικία, καθώς εξακολουθεί να υφίσταται η ανισότητα μεταξύ των δύο φύλων και η σωματική ακεραιότητα ή η ερωτική ζωή πολλών εφήβων κοριτσιών να μην είναι απαράβατο προσωπικό τους δικαίωμα. Είναι τραγικό ότι το 2013 από τις 250.000 νέες μολύνσεις από τον HIV τα δύο τρίτα αφορούσαν κορίτσια στην εφηβεία, ενώ την ίδια χρονική περίοδο, 2,1 εκατομμύρια έφηβοι ζούσαν με τον ιό.

 Ευελπιστώντας ότι ο 3ος στόχος θα επιτευχθεί, ως το 2030, οι συγκεκριμένες ασθένειες, όπως και η μη – μεταδοτικές, θα μειωθούν αισθητά ή θα εξαλειφθούν. Παρόμοια θα είναι τα αποτελέσματα και για τις ασθένειες που προέρχονται από επικίνδυνες χημικές ουσίες και από τη ρύπανση και μόλυνση του περιβάλλοντος. Η αντιμετώπιση, προφανώς, σχετίζεται με περιβαλλοντικά μέτρα που αφορούν τη διαβίωση σε περιοχές που δεν αντιμετωπίζουν έντονο οικολογικό πρόβλημα (μολυσμένο έδαφος ή υπόγεια και υπέργεια ύδατα) αλλά και με κοινωνικά μέτρα που αφορούν την ευαισθητοποίηση του πληθυσμού απέναντι σε θέματα, όπως ο σεβασμός της ανθρώπινης ζωής, η εκπαίδευση, ο εμβολιασμός, οι συνθήκες υγιεινής και ο οικογενειακός προγραμματισμός.

 Οι όποιας μορφής εξαρτήσεις αποτελούν ένα σημαντικό και διαρκώς επιδεινούμενο πρόβλημα υγείας, καθώς με το πέρασμα των χρόνων φαίνεται να αυξάνεται παγκοσμίως η χρήση ναρκωτικών ουσιών, η πολυφαρμακία, το κάπνισμα και η κατανάλωση αλκοόλ. Αναμένεται και η ενίσχυση της εφαρμογής της Σύμβασης Πλαίσιο του Παγκόσμιου Οργανισμού Υγείας για τον Έλεγχο του Καπνού.

Παράλληλα, απαιτούνται αποτελεσματικές πολιτικές δημοσίας υγείας (εκπαίδευση, έλεγχος των διαφημίσεων, αύξηση της τιμής των ποτών και του καπνού, αυστηρότερη πολιτική), ώστε να αποφευχθούν οι επιπτώσεις στην υγεία των ατόμων που καταφεύγουν στην κατάχρηση ουσιών (θάνατος, καρδιαγγειακές παθήσεις, καρκίνος, εκούσιοι ή ακούσιοι τραυματισμοί) αλλά να μειωθούν και οι κοινωνικοοικονομικές συνέπειες (κόστος ιατροφαρμακευτικής περίθαλψης, θνησιμότητα, αυξημένος αριθμός ατόμων με αναπηρίες, απώλεια θέσεων εργασίας κ.α.).

 Ένα άλλο κοινωνικό πρόβλημα που «στοιχίζει» σε ανθρώπινες ζωές και στην οικονομία της εκάστοτε χώρας αποτελούν τα τροχαία ατυχήματα. Απαιτείται, λοιπόν, η εφαρμογή κανόνων οδικής ασφάλειας και αυστηρότερων ποινών σε περίπτωση παραβάσεων, καθώς και η καθιέρωση της κυκλοφοριακής αγωγής ως μέσα για τη μείωση των τραυματισμών.

Χωρίς παιδεία δεν είναι δυνατόν να υπάρξει ανάπτυξη και εξέλιξη. Σύμφωνα με τον 3ο στόχο, αναμένεται να εφαρμοστούν εθνικές στρατηγικές και προγράμματα που θα εξασφαλίσουν την ενημέρωση και την εκπαίδευση του πληθυσμού σχετικά με την αναπαραγωγική υγεία και περίθαλψη. Θα τεθούν έτσι οι προϋποθέσεις πρόσβασης σε εμβόλια και σε φάρμακα, κυρίως στις αναπτυσσόμενες χώρες, σύμφωνα και με τη Δήλωση της Ντόχα που αφορά τη Συμφωνία για τα Δικαιώματα Διανοητικής Ιδιοκτησίας στον Τομέα του Εμπορίου (TRIPS) σχετικά με την πρόσβαση όλων σε φαρμακευτική αγωγή.

 Θεωρείται δεδομένο ότι για να επιτευχθούν όλα αυτά απαιτείται αύξηση της χρηματοδότησης των τομέων που αφορούν την υγεία και την εκπαίδευση. Κυρίως οι αναπτυσσόμενες χώρες που αντιμετωπίζουν το μεγαλύτερο πρόβλημα, πρέπει, αφενός, να στελεχώσουν κατάλληλα και να διατηρήσουν το υγειονομικό τους δυναμικό, ενώ, αφετέρου, να συνειδητοποιήσουν άμεσα την ανάγκη για τη μείωση και τη διαχείριση των εθνικών και παγκόσμιων κινδύνων για την υγεία, αντιμετωπίζοντας τις μεταδοτικές ασθένειες, κυρίως τοAIDS (HIV), τον ιό της Έμπολα, την ελονοσία και τη φυματίωση, επιτυγχάνοντας τον περιορισμό των επιπτώσεων των μη μεταδοτικών ασθενειών, και διαχειριζόμενες με ορθές πολιτικές τη σεξουαλική υγεία και την αναπαραγωγή, την ανάπτυξη και τη γήρανση, την υγιεινή διατροφή και την ασφάλεια των τροφίμων.

 Ολοκληρώνοντας, είναι σαφές ότι οι 17 παγκόσμιοι, φιλόδοξοι και μετρήσιμοι στόχοι είναι ικανοί να διαφυλάξουν τους φυσικούς πόρους και την ενέργεια για τις μελλοντικές γενιές και να κάνουν τον κόσμο καλύτερο γι’ αυτές. Κανένας στόχος δεν είναι πιο σημαντικός από τον άλλον κι όλοι λειτουργούν συμπληρωματικά. Πέρα όμως από την πολιτική που θα ακολουθήσει κάθε κράτος, χρειάζεται συνεργασία μεταξύ των κυβερνήσεων, του ιδιωτικού τομέα, καθώς και της κοινωνίας των πολιτών. Η συμβολή όλων των απλών ανθρώπων είναι σημαντική για την υλοποίησή τους, κυρίως μέσω του εθελοντισμού για τη διάδοσή και την εφαρμογή τους. Η επίτευξη των στόχων είναι το κλειδί για τη βιώσιμη ανάπτυξη αλλά και για τη διατήρηση του πλανήτη.

***ΒΙΒΛΙΟΓΡΑΦΙΚΕΣ ΑΝΑΦΟΡΕΣ***

***Ηλεκτρονική (Άρθρα)***

***Ελληνόγλωσση***

Βικιπαίδεια, (2018). *Παγκόσμιος Οργανισμός Υγείας.* Διαθέσιμο στον δικτυακό τόπο https://el.wikipedia.org/wiki

In.gr, (2004).*Αδύναμες οι αναπτυσσόμενες χώρες μπροστά στην παιδική θνησιμότητα*. Διαθέσιμο στον δικτυακό τόπο https://www.in.gr/2004/01/12/health/health-news/adynames-oi-anaptyssomenes-xwres-mprosta-stin-paidiki-thnisimotita/

Κατσιβάρδα, Κ. (2018). *Το 16% των ατόμων που πίνουν αλκοόλ κάνουν κατάχρηση.* Διαθέσιμο στον δικτυακό τόπο http://www.pelop.gr/?page=article&DocID=451874

**naftemporiki.gr, (2019).** *17 στόχοι για έναν καλύτερο κόσμο έως το 2030.* Διαθέσιμο στον δικτυακό τόπο https://www.naftemporiki.gr/afieromata/story/1430371/17-stoxoi-gia-enan-kalutero-kosmo-eos-to-2030

**Οικονομικό Πανεπιστήμιο Αθηνών, (2019).** *ΣΤΟΧΟΣ 3: ΚΑΛΗ ΥΓΕΙΑ ΚΑΙ ΕΥΗΜΕΡΙΑ.* Διαθέσιμο στον δικτυακό τόπο http://auebvolunteers.gr/sdgs/stoxos-3/

**Περιφερειακό Κέντρο Πληροφόρησης των Ηνωμένων Εθνών, (2019). *ΕΚΠΑΙΔΕΥΤΙΚΟ ΥΛΙΚΟ & ΕΝΗΜΕΡΩΤΙΚΟ ΥΛΙΚΟ.*** Διαθέσιμο στον δικτυακό τόπο

https://www.unric.org/el/index.php?option=com\_content&view=article&id=27538&Itemid=74

Σαββίδη, Β. (2017). *17 Παγκόσμιους Στόχους του ΟΗΕ μάς προτείνει ο Δημήτρης Φατούρος για να βελτιώσουμε τον κόσμο.* Διαθέσιμο στον δικτυακό τόπο https://www.elculture.gr/blog/article